CELEX: 62010TN0206
Language: el
Date: 2010-04-30 00:00:00
Title: Υπόθεση T-206/10: Προσφυγή της 30ής Απριλίου 2010 — Vesteda Groep κατά Επιτροπής

3.7.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 179/53
            
         Προσφυγή της 30ής Απριλίου 2010 — Vesteda Groep κατά Επιτροπής
   (Υπόθεση T-206/10)
   2010/C 179/90
   Γλώσσα διαδικασίας: η ολλανδική
   
      Διάδικοι
   
   
      Προσφεύγουσα: Vesteda Groep BV (Μάαστριχτ, Κάτω Χώρες) (εκπρόσωποι: G. van der Wal και T. Boesman, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Επιτροπής της 15ης Δεκεμβρίου 2009·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Η προσφεύγουσα ζητεί την ακύρωση της αποφάσεως C(2010) 26 τελικό της Επιτροπής, της 15ης Δεκεμβρίου 2009, σχετικά με το μέτρο ενισχύσεως E 2/2005 και N 642/2009 (Κάτω Χώρες) — υφιστάμενη ενίσχυση και ενίσχυση υπέρ ενός ειδικού σχεδίου προοριζόμενες για εταιρίες κοινωνικής στέγης. Διατυπώνει τρεις λόγους ακυρώσεως.
   Πρώτον, η προσφεύγουσα ισχυρίζεται ότι η Επιτροπή, στα σημεία 25 έως 37 της προσβαλλομένης αποφάσεως, κακώς και από νομική πλάνη έκρινε ότι το ολλανδικό σύστημα για τη χρηματοδότηση της κοινωνικής στέγης και όλες οι τροποποιήσεις του συστήματος αυτού που επήλθαν από της ενάρξεως της ισχύος της Συνθήκης ΕΟΚ αποτελούν υφιστάμενη ενίσχυση και ότι, ως εκ τούτου, η εκτίμηση της Επιτροπής γίνεται στο πλαίσιο του άρθρου 108, παράγραφος 1, ΣΛΕΕ και του κεφαλαίου 5 του κανονισμού 659/1999 (1). Κατά την προσφεύγουσα, η Επιτροπή υπέπεσε σε σφάλματα εκτιμήσεως, προέβη σε ανεπαρκή έρευνα σχετικά με τις τροποποιήσεις του συστήματος και δεν αιτιολόγησε επαρκώς την προσβαλλόμενη απόφαση.
   Δεύτερον, κατά την προσφεύγουσα, η Επιτροπή κακώς και από νομική πλάνη δέχθηκε βάσει του άρθρου 19 του κανονισμού 659/1999, στην προσβαλλόμενη απόφαση, τα προταθέντα από τις Κάτω Χώρες μέτρα υπό την έννοια του άρθρου 19, παράγραφος 1, του κανονισμού 659/1999. Τα μέτρα που η Επιτροπή δέχθηκε ως κατάλληλα ήσαν ανεπαρκή και/ή απρόσφορα να διασφαλίσουν τη συμβατότητα της υφιστάμενης ενισχύσεως με τα άρθρα 107 και 106 ΣΛΕΕ. Επιπλέον, η Επιτροπή εφάρμοσε εσφαλμένως τις προϋποθέσεις του άρθρου 106, παράγραφος 2, ΣΛΕΕ και αιτιολόγησε ανεπαρκώς την κρίση της.
   Τρίτον, η προσφεύγουσα ισχυρίζεται ότι η Επιτροπή κακώς και από νομική πλάνη δεν κίνησε τη διαδικασία του άρθρου 108, παράγραφος 2, ΣΛΕΕ και του άρθρου 4, παράγραφος 4, του κανονισμού 659/1999.
   
      (1)  Κανονισμός (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ (ΕΕ L 83, σ. 1).